CELEX: 62010CN0080
Language: et
Date: 2010-02-11 00:00:00
Title: Kohtuasi C-80/10: 11. veebruaril 2010 esitatud hagi — Euroopa Komisjon versus Kreeka Vabariik

17.4.2010   
            
            
               ET
            
            
               Euroopa Liidu Teataja
            
            
               C 100/28
            
         11. veebruaril 2010 esitatud hagi — Euroopa Komisjon versus Kreeka Vabariik
   (Kohtuasi C-80/10)
   2010/C 100/43
   Kohtumenetluse keel: kreeka
   
      Pooled
   
   
      Hageja: Euroopa Komisjon (esindajad: G. Braun ja L.de Schietere de Lophem)
   
      Kostja: Kreeka Vabariik
   
      Hageja nõuded
   
   
               —
            
            
               Tuvastada, et Kreeka Vabariigi 25. augusti 2004. aasta ministri dekreet nr 552, muudetud ja 8. septembril 2008 kehtinud versioonis, ja eelkõige selle artikli 4 lõiked 2, 4, 5 ja 7; artikli 5 lõiked 4, 5, 6 ja 7 ning artikli 6 lõige 2 on vastuolus määruse (EÜ) nr 882/2004 artikli 3 lõigete 1 ja 6, artikli 15 lõike 1, artikli 16 lõigete 1 ja 2 ning artikli 18 sätetega;
            
         
               —
            
            
               mõista kohtukulud välja Kreeka Vabariigilt.
            
         
      Väited ja peamised argumendid
   
   Komisjon kinnitab, et kõnealune ministri dekreet, mis käsitleb ametlikke kontrolle teravilja importimisel kolmandatest riikidest, ei ole kooskõlas mõnede määruse (EÜ) nr 882/2004 sätetega.
   Kreeka ministri dekreet sisaldab iseäranis selliseid üldnorme kolmandatest riikidest pärit mitteloomse sööda ja toidu füüsilise kontrolli sageduse kohta, mis ei anna pädevale asutusele saadetiste füüsilise kontrolli puhul sellist paindlikkust ja eristamisvõimalust, mis on vajalikud määruse (EÜ) nr 882/2004 artikli 16 lõigete 1 ja 2 alusel loodud süsteemi raames.
   Lisaks näeb kõnealune dekreet ette üldnormid asjaomaste saadetiste ametliku kinnipidamise kohta, sätestades, et see on võimalik ka regulaarsete kontrollide puhul. Niisugune saadetiste valimatu kinnipidamine ilma nõuete rikkumise kahtluseta või kahtlemiseta on vastuolus määruse (EÜ) nr 882/2004 artikliga 18. Ministri dekreedi kohaselt on ka võimalik kõik saadetised 7 tööpäeva möödumisel kinnipidamisest vabastada, isegi kui esineb nõuete rikkumise kahtlus või selles kaheldakse, mis on samuti vastuolus eelmainitud määruse artikliga 18.
   Ministri dekreet näeb ette erinormid kolmandatest riikidest pärit saadetiste kontrolli kohta, mille eesmärk on kindlaks teha, et need ei sisalda keelatud geneetiliselt muundatud organisme. Neid kontrolle tuleb läbi viia 50 % sagedusega teravilja- ja 100 % sagedusega maisisaadetiste puhul. Komisjon väidab, et need protsendid on ülemäära suured ega ole kooskõlas määrusega (EÜ) nr 882/2004 kehtestatud süsteemiga, eelkõige määruse artikli 16 lõigetega 1 ja 2, ning need tulenevad sellest, et riske ja eristatavust ei ole asjakohaselt hinnatud.
   Samas dekreedis on sätestatud, et Bulgaariast ja Rumeeniast pärineva maisi saadetiste kontrolle selle kindlaks tegemiseks, et need ei sisalda geneetiliselt muundatud organisme, tehakse 100 % sagedusega. Komisjon leiab, et niisuguse sagedusega kontrollid on vastuolus määruse (EÜ) nr 882/2004 sätetega, mis näevad ette, et teistest liikmesriikidest pärinevate saadetiste kontrollid peavad olema õigustatud riski olemasoluga ja need peavad olema erapooletud ning proportsionaalsed.
   Kreeka Vabariik ei ole esitanud piisavaid selgitusi ja tõendeid, mis õigustaksid ministri dekreedi eespool viidatud, kolmandatest riikidest ja teistest Euroopa Liidu liikmesriikidest pärit teravilja ametlikku kontrolli käsitlevate sätete vastuvõtmist.